Euchroit

Euchroit (symbol Euc) je minerál kryštalizujúci v rombickej sústave, chemicky trihydrát zásaditého arzeničnanu meďnatého - Cu2(AsO4)(OH)·3H2O. Je to slovenský typový minerál. Opísal ho v roku 1823 August Breithaupt. Pôvod názvu je z gréckeho ευχροια vo význame "pekne sfarbený"

Charakteristika
Euchroit je veľmi vzácny minerál. Vytvára drobné svetlozelené, smaragdovozelené kryštály v puklinách kremeňa a na limonitizovaných kremitých sľudnatých bridliciach. Často sa vyskytuje spolu s olivenitom, ktorý na ňom vytvára pseudomorfózy, alebo býva narastený voľne vedľa euchroitu. Vyskytuje sa aj v podobe kryštalických povlakov a kôr na hornine. Je metastabilný vo vzťahu k príbuzným arzenátom medi. Má zelený až modrozelený vryp a sklený lesk. Je to priehľadný až priesvitný minerál. Považuje sa za najkrajší slovenský typový minerál. Kryštály a zrasty euchroitu z Ľubietovej sú dodnes najväčšie a najkrajšie na svete.

Vznik
Vzniká rozkladom chalkopyritu a tetraedritu v prostredí bohatom na As. Na Slovensku sa vyskytuje na ložisku medených rúd Svätoduška v Ľubietovej, odkiaľ pochádza aj prvoopis - tzn. typová lokalita. Nachádza sa ešte aj na lokalite Poniky-Farbište.

Poznávanie
Farba euchroitu je smaragdovozelená, zreteľne odlišná od iných sekundárnych minerálov medi na tejto lokalite.

Výskyty na Slovensku
 Ľubietová (Svätodušná)
 Poniky (Farbište)

 Referencie 

 Pozri aj 
 Zoznam minerálov

 Iné projekty 

Externé odkazy

 Euchroit na www.mindat.org

Kategória:Rombické minerály
Kategória:Fosfáty, arzenáty a vanadáty
Kategória:Bodová grupa 222
Kategória:Minerály medi
Kategória:Minerály arzénu
Kategória:Minerály kyslíka
Kategória:Minerály vodíka
Kategória:Ľubietová
Kategória:Minerály s typovou lokalitou na Slovensku
Kategória:Minerály opísané zo Slovenska